| Melodi Grand Prix 1996 |
| --- |
|  |
| **Dato:** | 30. mars 1996 |
| **Sted:** | Studio 2, NRK Marienlyst, Oslo |
| **Programleder:** | Tande-P. |
| **Arrangør:** | Norsk rikskringkasting |
| **Deltakere:** | 8 |
| **Vinner:** | «I evighet» |
| **Artist:** | Elisabeth Andreassen |
| Eurovision Song Contest 1996 |
| **Plass i finale:** | 2 av 23 |
| **Poeng i finale:** | 114 |
| 

|  |  |  |
| --- | --- | --- |
| Melodi Grand Prix 1995 |  | Melodi Grand Prix 1997 |

 |

**Melodi Grand Prix 1996** var den 35. utgaven av Melodi Grand Prix, Norges nasjonale uttaking til Eurovision Song Contest. Åtte finalister kjempet i finalen 30. mars 1996 som ble arrangert på NRK Marienlyst i Oslo. Vinnerlåten ble «I evighet», framført av Elisabeth Andreassen og skrevet av Torhild Nigar. Elisabeth Andreassen representerte Norge i den internasjonale finalen i Oslo, der «I evighet» kom på andreplass med 114 poeng.

Sendingen
---------

Etter seieren i Eurovision Song Contest året før, var det NRK som arrangerte den internasjonale finalen i 1996. Dette gjorde at NRK skalerte ned den norske finalen. Sendingen gikk fra et vedkubbe-dekorert Studio 2 på NRK Marienlyst. De få publikummerne i studio var stort sett medlemmer fra Den norske Grand Prix-klubben.

En hemmelig jury plukket ut de åtte finalelåtene fra de 365 bidragene som kom inn i NRKs åpne konkurranse. Året før var de fleste deltakerne ukjente, men dette året deltok flere kjente artister, blant dem: Elisabeth Andreassen, Jahn Teigen (To tenorer), Scandinavia og Stephen Ackles. Flere andre returnerte også: Geir Rønning, Mia Gundersen, Øystein Wiik (To tenorer) og Arnold B Family som kom på andreplass året før. 

Under sendingen dukket Brit Elisabeth Haagensli og Åsleik Engmark opp, og de spilte Gro Harlem Brundtland og tullefiguren *Jim Hermansen*. Sistnevnte dukket opp gjentatte ganger under sendingen. 

Programleder var Tande-P. og Geir Langslet ledet orkesteret med 15 musikere. Ti distriktsjuryer avgjorde resultatet, og Elisabeth Andreassen vant sin tredje Melodi Grand Prix-finale og fikk representere Norge på hjemmebane i Oslo. «I evighet» kom på andreplass i den internasjonale finalen, dette er Norges fjerde beste plassering i konkurransen.

Resultat
--------

| Nr. | Tittel | Artist | Komponist | Tekstforfatter | Poeng | Plass |
| --- | --- | --- | --- | --- | --- | --- |
| A | «Når hjertet står i brann» | Scandinavia | Tom Sennerud | Bjørn Terje Bråthen | 12 | 8 |
| B | «Din smittende glede» | Arnold B Family | Thomas Børud | Arnold Børud | 29 | 6 |
| **C** | **«I evighet»** | **Elisabeth Andreassen** | **Torhild Nigar** | **88** | **1** |
| D | «Jennina» | Stephen Ackles | Geir Rønning | 32 | 5 |
| E | «Tenn lys» | Mia Gundersen | Inge Enoksen | Leiv Grøtte | 28 | 7 |
| F | «Frieri» | Helga Hatløy Hagen og Marie Hatløy Osdal | Helga Hatløy Hagen og Marie Hatløy Osdal | 56 | 2 |
| G | «Uten de'» | Geir Rønning | Geir Rønning | 56 | 2 |
| H | «Ariel» | To tenorer (Jahn Teigen og Øystein Wiik) | Sverre Wiik | Øystein Wiik | 39 | 4 |

Avstemning
----------

Resultatet ble avgjort av ti distriktsjuryer med 15 medlemmer i hver. Hver jury ga 1–4, 6, 8 og 10 poeng. Starten av avstemningen var spennende, og «I evighet», «Frieri» og «Uten de'» byttet på å lede. Etter at Trondheim hadde gitt poeng, gikk «I evighet» opp i ledelsen og beholdt den resten av avstemningen. Kommentator Jostein Pedersen var hoveddommer for avstemningen. 

| Nr. | Tittel | 1. | 2. | 3. | 4. | 5. | 6. | 7. | 8. | 9. | 10. | Totalt |
| --- | --- | --- | --- | --- | --- | --- | --- | --- | --- | --- | --- | --- |
| A | «Når hjertet står i brann» | 1 |  |  | 1 |  | 2 | 6 |  | 2 |  | 12 |
| B | «Din smittende glede» | 3 | 1 | 1 | 6 | 4 |  | 3 | 1 | 6 | 4 | 29 |
| **C** | **«I evighet»** | **4** | **10** | **6** | **10** | **10** | **10** | **10** | **10** | **8** | **10** | **88** |
| D | «Jennina» |  | 4 | 2 | 2 | 2 | 6 | 2 | 4 | 4 | 6 | 32 |
| E | «Tenn lys» | 8 | 3 | 3 |  | 1 | 1 |  | 6 | 3 | 3 | 28 |
| F | «Frieri» | 6 | 8 | 4 | 3 | 8 | 8 | 8 | 2 | 1 | 8 | 56 |
| G | «Uten de'» | 10 | 2 | 10 | 4 | 6 | 3 | 1 | 8 | 10 | 2 | 56 |
| H | «Ariel» | 2 | 6 | 8 | 8 | 3 | 4 | 4 | 3 |  | 1 | 39 |

Dette var juryene: 1. Stavanger, 2. Fredrikstad, 3. Vadsø, 4. Trondheim, 5. Tromsø, 6. Lillehammer, 7. Oslo, 8. Bergen, 9. Kristiansand og 10. Porsgrunn.

Strid om vinnerlåten
--------------------

Etter den internasjonale finalen i midten av mai kom det fram at komponist Torhild Nigar hadde sendt inn «I evighet» til Melodi Grand Prix 1991. Samme år avlyste NRK finalen, siden juryen mente de innsendte bidragene ikke holdt mål. Nigar hadde også utgitt sangen på kassett i 1987. Kassetten ble produsert i omtrent 200 eksemplarer og brukt som promo i USAs musikkindustri. 

Sverre Wiik som komponerte «Ariel» til den norske finalen, kalte saken en skandale og krevde sangen disket. I begynnelsen av juni gikk saken videre til Den europeiske kringkastingsunionen (EBU) for vurdering, og NRK innrømte at det norske bidraget sto i fare for å bli diskvalifisert. Kort tid etter meldte EBU at de ikke ville diskvalifisere «I evighet». Årsaken var at melodien ikke hadde blitt utnyttet i kommersiell sammenheng før Eurovision.

Hendelser
---------

De eneggede tvillingene Helga Hatløy Hagen og Marie Hatløy Osdal var det andre tvillingparet som deltok i Melodi Grand Prix. Tvillingene Randi Eriksen og Torill Eriksen var de første. De deltok i den norske finalen i 1967 med «Jeg vet om en gutt». Senere vant også tvillingene Marcus & Martinus barneversjonen av Melodi Grand Prix, MGPjr, med sangen «To dråper vann» i 2012.

Dette året hadde EBU satt fristen for å bestemme sitt nasjonale bidrag til begynnelsen av mars. Siden Norge var vertskap for den internasjonale finalen, var Norge direktekvalifisert. Dermed fikk også NRK lov til å holde Melodi Grand Prix etter EBU-fristen.

NRK fikk blandet mottakelse for sin nedtonede norske finale. *VGs* anmelder skrev: «et studio fylt med noen merkelige vedstabler montert på hønsenetting holder ikke engang til en mislykket låvedans.» *Dagbladets* anmelder var derimot positiv til showet og kalte det «intimt og overraskende underholdende». Pressen var også enige om at rett låt vant. Programmet ble sett av 1 492 000 seere.

Referanser
----------

1. ↑  «Melodi Grand Prix 1996 – norsk finale». Norsk rikskringkasting. 30. mars 1996. Besøkt 3. august 2016.
2. ↑  «365 Grand Prix-låter». *Verdens Gang*. 3. januar 1996. s. 51.
3. ↑  Ottesen, Svein Johs (2. juni 1996). «'Gammel' sang diskes neppe». *Aftenposten*. s. 4.
4. ↑  Storvand og Brunmark, Lena og Kristine (1. juni 1996). «Grand Prix-avsløringen: Disk Bettan!». *Verdens Gang*. s. 48–49.
5. ↑  Moslet, Håkon (4. juni 1996). «Bettan blir ikke disket». *Dagbladet*. s. 31.
6. ↑  Stamnes, Dag (31. mars 1996). «Lunkent sludreprogram». *Verdens Gang*. s. 56–57.
7. ↑  Wiese, Andreas (31. mars 1996). «Sett og hørt: Base Camp Grand Prix». *Dagbladet*. s. 33.
8. ↑  Pettersen, Jørn (2. april 1996). «Bra, men ikke best». *Verdens Gang*. s. 52.

Eksterne lenker
---------------

* (en) *Melodi Grand Prix 1996* på Internet Movie Database Rediger på Wikidata

* (no) *Melodi Grand Prix 1996* på NRK TV Rediger på Wikidata

  


| * v
* d
* r
Vinnere av Melodi Grand Prix |
| --- |
| 1960-årene | 
* 1960: «Voi-voi»
* 1961: «Sommer i Palma»
* 1962: «Kom sol, kom regn»
* 1963: «Solhverv»
* 1964: «Spiral»
* 1965: «Karusell»
* 1966: «Intet er nytt under solen»
* 1967: «Dukkemann»
* 1968: *«Jeg har aldri vært så glad i noen som deg» (trukket)*  og «Stress»
* 1969: «Oj, oj, oj, så glad jeg skal bli»

 | Norges flagg |
| 1970-årene | 
* (1970: ingen finale)
* 1971: «Lykken er»
* 1972: «Småting»
* 1973: «Å, for et spill»
* 1974: «Hvor er du?»
* 1975: «Det skulle ha vært sommer nå»
* 1976: «Mata Hari»
* 1977: «Casanova»
* 1978: «Mil etter mil»
* 1979: «Oliver»

 |
| 1980-årene | 
* 1980: «Sámiid ædnan»
* 1981: «Aldri i livet»
* 1982: «Adieu»
* 1983: «Do re mi»
* 1984: «Lenge leve livet»
* 1985: «La det swinge»
* 1986: «Romeo»
* 1987: «Mitt liv»
* 1988: «For vår jord»
* 1989: «Venners nærhet»

 |
| 1990-årene | 
* 1990: «Brandenburger Tor»
* 1991: *«Mrs. Thompson» (internt valgt)*
* 1992: «Visjoner»
* 1993: «Alle mine tankar»
* 1994: «Duett»
* 1995: « Nocturne»
* 1996: «I evighet»
* 1997: «San Francisco»
* 1998: «All I Ever Wanted (Was You)»
* 1999: «Living My Life Without You»

 |
| 2000-årene | 
* 2000: «My Heart Goes Boom»
* 2001: «On My Own»
* (2002: ingen finale)
* 2003: «I'm Not Afraid to Move On»
* 2004: «High»
* 2005: «In My Dreams»
* 2006: «Alvedansen»
* 2007: «Ven a bailar conmigo»
* 2008: «Hold On Be Strong»
* 2009: «Fairytale»

 |
| 2010-årene | 
* 2010: «My Heart Is Yours»
* 2011: «Haba Haba»
* 2012: «Stay»
* 2013: «I Feed You My Love»
* 2014: «Silent Storm»
* 2015: «A Monster Like Me»
* 2016: «Icebreaker»
* 2017: «Grab the Moment»
* 2018: «That's How You Write a Song»
* 2019: «Spirit in the Sky»

 |
| 2020-årene | 
* 2020: «Attention»
* 2021: «Fallen Angel»
* 2022: «Give That Wolf a Banana»
* 2023: «Queen of Kings»
* 2024: *Avholdes vinteren 2024*

 |